CELEX: 32018D1590
Language: hr
Date: 2018-10-19 00:00:00
Title: Odluka Komisije (EU) 2018/1590 оd 19. listopada 2018. o izmjeni odluka 2012/481/EU, 2014/391/EU, 2014/763/EU, 2014/893/EU u pogledu razdoblja valjanosti ekoloških mjerila za dodjelu znaka za okoliš EU-a za određene proizvode te s njima povezanih zahtjeva u pogledu procjene i verifikacije (priopćeno pod brojem dokumenta C(2018) 6805) (Tekst značajan za EGP.)

23.10.2018   
               
               
                  HR
               
               
                  Službeni list Europske unije
               
               
                  L 264/24
               
            
         ODLUKA KOMISIJE (EU) 2018/1590
         оd 19. listopada 2018.
         o izmjeni odluka 2012/481/EU, 2014/391/EU, 2014/763/EU, 2014/893/EU u pogledu razdoblja valjanosti ekoloških mjerila za dodjelu znaka za okoliš EU-a za određene proizvode te s njima povezanih zahtjeva u pogledu procjene i verifikacije
         
            
               (priopćeno pod brojem dokumenta C(2018) 6805)
            
         
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 66/2010 Europskog parlamenta i Vijeća od 25. studenoga 2009. o znaku za okoliš EU-a (1), a posebno njezin članak 8. stavak 2.,
         nakon savjetovanja s Odborom Europske unije za znak za okoliš,
         budući da:
         
                     (1)
                  
                  
                     Valjanost ekoloških mjerila za dodjelu znaka za okoliš EU-a za tiskani papir te s njima povezanih zahtjeva u pogledu procjene i provjere, utvrđenih u Odluci Komisije 2012/481/EU (2), istječe 31. prosinca 2018.
                  
               
                     (2)
                  
                  
                     Valjanost ekoloških mjerila za dodjelu znaka za okoliš EU-a za madrace te s njima povezanih zahtjeva u pogledu procjene i verifikacije, utvrđenih u Odluci Komisije 2014/391/EU (3), istječe 23. lipnja 2018.
                  
               
                     (3)
                  
                  
                     Valjanost ekoloških mjerila za dodjelu znaka za okoliš EU-a za upijajuće higijenske proizvode te s njima povezanih zahtjeva u pogledu procjene i provjere, utvrđenih u Odluci Komisije 2014/763/EU (4), istječe 24. listopada 2018.
                  
               
                     (4)
                  
                  
                     Valjanost ekoloških mjerila za dodjelu znaka za okoliš EU-a za kozmetičke proizvode koji se ispiru te s njima povezanih zahtjeva za procjenu i verifikaciju, utvrđenih u Odluci Komisije 2014/893/EU (5), istječe 9. prosinca 2018.
                  
               
                     (5)
                  
                  
                     U skladu sa zaključcima provjere prikladnosti (REFIT) znaka za okoliš EU-a od 30. lipnja 2017. (6), Komisija je, zajedno s Odborom Europske unije za znak za okoliš, procijenila važnost svake skupine proizvoda prije no što je predložila produljenje. Ovom procjenom potvrđena je prikladnost trenutačnih ekoloških mjerila i s njima povezanih zahtjeva u pogledu procjene i verifikacije koji su utvrđeni Odlukama 2012/481/EU, 2014/391/EU, 2014/763/EU i 2014/893/EU. Osim toga, procjenom je potvrđeno da je i dalje relevantno da se te skupine proizvoda zadrže pod znakom za okoliš EU-a, no u nekim slučajevima relevantno je da se te skupine proizvoda grupiraju zajedno s drugim skupinama proizvoda kako bi se poboljšale sinergije i povećala prihvaćenost znaka za okoliš EU-a. Tijekom preispitivanja trebalo bi obratiti primjerenu pažnju na usklađenost relevantnih politika EU-a sa zakonodavstvom i znanstvenim dokazima.
                  
               
                     (6)
                  
                  
                     Proizvodi od tiskanog i prerađenog papira usko su povezani. Nadalje, u tijeku je postupak preispitivanja za proizvode od grafičkog papira, što je supstrat za tiskani papir. Kako bi se poboljšale sinergije i povećala uporaba znaka za okoliš EU-a za te skupine proizvoda, razdoblje valjanosti postojećih mjerila za proizvode od tiskanog papira trebalo bi uskladiti s razdobljem valjanosti mjerila za proizvode od prerađenog papira, do 31. prosinca 2020.
                  
               
                     (7)
                  
                  
                     Kako bi se povećala uporaba znaka za okoliš EU-a za madrace, trebalo bi razmotriti spajanje te skupine proizvoda s proizvodima iz skupine namještaja. Najprije bi trebalo uskladiti razdoblje valjanosti postojećih mjerila za madrace s razdobljem valjanosti mjerila za namještaj, do 28. srpnja 2022.
                  
               
                     (8)
                  
                  
                     U vezi s upijajućim higijenskim proizvodima, kako bi se ostvarila stabilnost na tržištu i za postojeće i moguće buduće nositelje dozvola, što može dovesti do dodatne uporabe u industriji, postojeća mjerila za dodjelu znaka za okoliš EU-a za upijajuće higijenske proizvode trebalo bi produljiti do 31. prosinca 2022.
                  
               
                     (9)
                  
                  
                     Mjerila za dodjelu znaka za okoliš EU-a za kozmetičke proizvode koji se ispiru trebalo bi produljiti do 31. prosinca 2021. kako bi se omogućilo zaključenje preispitivanja.
                  
               
                     (10)
                  
                  
                     Stoga je primjereno produljiti razdoblje valjanosti tih mjerila te zahtjeva za procjenu i verifikaciju.
                  
               
                     (11)
                  
                  
                     Odluke Komisije 2012/481/EU, 2014/391/EU, 2014/763/EU i 2014/893/EU trebalo bi stoga na odgovarajući način izmijeniti.
                  
               
                     (12)
                  
                  
                     Mjere predviđene ovom Odlukom u skladu su s mišljenjem Odbora osnovanog na temelju članka 16. Uredbe (EZ) br. 66/2010,
                  
               DONIJELA JE OVU ODLUKU:
         
            Članak 1.
            Članak 4. Odluke 2012/481/EU zamjenjuje se sljedećim:
            
               
                  „Članak 4.
                  Ekološka mjerila za skupinu proizvoda „tiskani papir” te s njima povezani zahtjevi u pogledu procjene i provjere vrijede do 31. prosinca 2020.”.
               
            
         
         
            Članak 2.
            Članak 4. Odluke 2014/391/EU zamjenjuje se sljedećim:
            
               
                  „Članak 4.
                  Ekološka mjerila za skupinu proizvoda „madraci” te s njima povezani zahtjevi u pogledu procjene i verifikacije vrijede do 28. srpnja 2022.”.
               
            
         
         
            Članak 3.
            Članak 4. Odluke 2014/763/EU zamjenjuje se sljedećim:
            
               
                  „Članak 4.
                  Ekološka mjerila za skupinu proizvoda „upijajući higijenski proizvodi” te s njima povezani zahtjevi u pogledu procjene i provjere vrijede do 31. prosinca 2022.”.
               
            
         
         
            Članak 4.
            Članak 4. Odluke 2014/893/EU zamjenjuje se sljedećim:
            
               
                  „Članak 4.
                  Ekološka mjerila za skupinu proizvoda „kozmetički proizvodi koji se ispiru” te s njima povezani zahtjevi za procjenu i verifikaciju vrijede do 31. prosinca 2021.”.
               
            
         
         
            Članak 5.
            Ova je Odluka upućena državama članicama.
         
         
            Sastavljeno u Bruxellesu 19. listopada 2018.
            
               
                  Za Komisiju
               
               Karmenu VELLA
               
                  Član Komisije
               
            
         
         
            (1)  SL L 27, 30.1.2010., str. 1.
         
         
            (2)  Odluka Komisije 2012/481/EU od 16. kolovoza 2012. o utvrđivanju ekoloških mjerila za dodjelu znaka za okoliš EU-a za tiskani papir (SL L 223, 21.8.2012., str. 55.).
         
            (3)  Odluka Komisije 2014/391/EU od 23. lipnja 2014. o utvrđivanju ekoloških mjerila za dodjelu znaka za okoliš EU-a za madrace (SL L 184, 25.6.2014., str. 18.).
         
            (4)  Odluka Komisije 2014/763/EU od 24. listopada 2014. o utvrđivanju ekoloških mjerila za dodjelu znaka za okoliš EU-a za upijajuće higijenske proizvode (SL L 320, 6.11.2014., str. 46.).
         
            (5)  Odluka Komisije 2014/893/EU od 9. prosinca 2014. o utvrđivanju ekoloških mjerila za dodjelu znaka za okoliš EU-a za kozmetičke proizvode koji se ispiru (SL L 354, 11.12.2014., str. 47.).
         
            (6)  Izvješće Komisije Europskom parlamentu i Vijeću o preispitivanju provedbe Uredbe (EZ) br. 1221/2009 Europskog parlamenta i Vijeća od 25. studenog 2009. o dobrovoljnom sudjelovanju organizacija u sustavu upravljanja okolišem i neovisnog ocjenjivanja Zajednice (EMAS) i Uredba (EZ) br. 66/2010 Parlamenta i Vijeća od 25. studenog 2009. o znaku za okoliš EU-a (COM(2017) 355 final)